Секс, наркотици и Моцарт в спалнята на Татяна Дончева и Румен Петков  
СОНЯ ПЕТРОВА   Татяна Дончева и Румен Петков седнаха на една маса, заровиха томахавките и се прегърнаха политически, след като коалицията между АБВ и „Движение 21“ вече е факт за предстоящите предсрочни парламентарни избори. Лидерът на "Движение 21" даже успя да направи уникален коментар по повод култовата реплика на Петков отпреди години, че "тишината в нейната спалня ражда безумия". Тази фраза предизвика зловещата ледена епоха помежду им. Тогава Дончева бе определена като клиничен случай от бившия си БСП съпартиец."Имаме дълго минало с Петков и Първанов. След като евреите и арабите могат да преговарят за мир, след като ИРА и ирландското правителство могат да седнат на една маса, и ние бихме могли да си подадем ръцете в името на добри неща за България", заявява Дончева за съюза между "Движение 21" и АБВ.  Петков пък, може би засрамен, каза на свой ред, че това едва ли е фразата, с която може да се гордее. "Сега ще усещам, че 50 години търся евреина в себе си." „Ние обаче сме имали много успешни кампании заедно, тези неща не могат да се забравят, а и не бива. Отношенията ни са такива, че нямаме притеснения да си казваме мнението, даже и да не се харесваме", допълва Петков.Двамата устати политици и автори на култови фрази сякаш наистина са счупили спалнята на тишината, в един глас уверяват, че "Движение 21" и АБВ са се събрали, защото това е осъзната необходимост да се даде на обществото реална перспективна. Те не пропускат обаче да нападнат останалите партии за предизборните им програми и обещания. И двамата хорово рязко заявяват, че едва ли ще има здравомислещ човек, който да повярва на торбите с лъжи."Откъде ще се вземат парите? ГЕРБ - от икономически растеж, БСП - от два нови фонда за инвестиции, а Марешки - от дребния и среден бизнес. Бихте ли ми казали, след като ГЕРБ отказа 300 лв. пенсия, защото ги няма в хазната, как се появиха сега пари и за пенсия, и за учителските заплати. Патриотите обещават като цигани на сватба 45 000 лева за нови полицаи, във всяко село униформен. Наборна военна служба за 15 000 младежи, а в момента във военното училище, което дори е платено, има недостиг на кадри, а те щели задължително да го правят. От "Воля" дават 1000 лв. на дете. Ние вече го направихме", заявява категорично Петков.От медийните изяви на г-н Петков през годините всъщност широката аудитория е наясно, че той „пази добра политическа хигиена и няма навика да сяда на една маса със Сульо и Пульо. Още по-малко с наркотрафиканти като Куйович, Муйович и Уйович. Както и с всеки, който завършва на тази сакрална сричка“. За дупнишките Братя Галеви и тяхната сестра - да не говорим, още повече че те май сестра нямат.Петков е изключителен педант и в стилово отношение. Казва категорично „не“ на белите чорапи – никога и по никакъв повод. Даже когато е на пистов шампионат по мотоспортове в Плевен или в зала 1 на НДК. Виж, бяло бельо – „да“. Ама кой ли пък да го провери?Историята как уж уринирал във фонтаните на Плевен по време на кметуването си в града през 90-те години, а не го ремонтирал, обаче е нищо на фона на аферата, която му коства поста на вътрешен министър в тройната коалиция.Тогава името на Петков беше замесено в делото на Маргините, арестувани за подготовката на убийството на Иван Тодоров – Доктора и ген. Любен Гоцев. През 2008 г. Румен Петков приключи кариерата си на министър след огромен политически скандал, в който лъсна симбиозата на силовите структури в държавата и организираната престъпност. Още като вътрешен министър при Сергей Станишев от парламентарната трибуна Петков се противопоставя на твърденията, че се свива като мома. „Аз нямам момински навици. Аз съм естет и ценител на женската красота“, обяснява Петков на председателя на парламента проф. Корнезов.„Оня злодей на политиката, бивш пияница и нещастник“, ще го нарече по този повод друг народен трибун - Жорж Ганчев. „Аз не съм светец. Не съм и човек, който не употребява алкохол. Черпя се с приятели, както много хора го правят. Но не съм човек, който злоупотребява с алкохол! Те искат да ме изкарат, че започвам от сутринта! Ето, вие ме виждате на обяд, какво ще кажете?!..Аз по принцип от 30 години и не обядвам. И когато са ми се налагали служебни обеди, избягвам, защото вече такъв ми е стереотипът, че една ябълка да изям - започват едни прозевки, един нелюбезен вид... Само вечерям, което не мисля, че е добре, но...Изпитах собствената си воля, като отказах цигарите. Пушех по 3 кутии на ден. И реших точно когато ми беше най-тежко, когато ми беше най-трудно: „Повече няма да пуша!”. И ето години наред вече не пуша“, споделя Румен Петков, който има и прякор Запалката.„Проблем личен и с посланик Уорлик нямам“, заявява Петков. „Той е проблем на САЩ, а не на Румен Петков. Властите в САЩ ще си го приберат за известно време, защото Уорлик е вреден за САЩ. Той се държи като съветски шпионин”, констатира бившият червеният депутат, чиито тематични закачки и с други политици като Николай Бареков и Радан Кънев са неизброими.Не по-малко устата от него е и новата му стара партньорка Татяна Дончева, която в отминалата кампания за „Дондуков“ 2 бе опонент на Румен Радев. „Президентът Радев е прекарал две трети от живота си в казармата и това му пречи“, категорична е пристрастената цигуларка, която не пропуска да подчертае, че генералът всъщност е кандидатура на оръжейното лоби. Странното тук е, че много близък до структури в търговските отдели на ВМЗ – Сопот и специализираната фирма „Кинтекс“ е не друг, а именно Румен Петков. Дали пък това няма да е новият повей в алтернативното ляво пространство – да се бори мафията с помощта на Радан Кънев и с прегръдка с Бойко Борисов, каквито снимки Дончева безспорно пази в личния си архив поне. „Корнелия Нинова няма да се справи с мафията и паралелната държава“, категорична е Дончева. И понеже Румен Петков е бил вътрешен министър, казва: „Аз вътрешен министър мога да бъда, но да казват, че съм искала от Станишев да ме направи, е много смешно. Той чистачка на „Позитано” не би ме направил. С него не си говоря от години”. Дясното пространство е любимо за лявата топюристка. За новите процеси в него твърди: „Партията на Христо Иванов е опит да се преопакова и ребрандира Реформаторският блок и старото СДС“.Наивници са тези, които приемат номинално като чиста монета твърдението за тишината в спалнята на Дончева. Там дори е доста шумно според булевардните издания. Но още по Татово време Ванга й предрекла, че ще остане сама. Казала й: „Ти и сама си си достатъчна”.Всъщност тези подробности едва ли имат някакво значение, когато с 20 души екип, с едно свирене на цигулка на главната улица в Пловдив, подкарвайки двуетажен автобус във Варна и преминавайки еднопороцентовата бариера на избори за парламент, успяваш да си докараш държавна партийна субсидия от близо 2 млн. лева. Така Дончева продължава да е желана партия във всеки един смисъл, но самата тя ползва турска мъдрост, коментирайки: "Йок гюзюлик олмаз", което означава "Насила хубост не става".Сега за Дончева, Петков и техните евентуални избиратели остава само въпросът постижим ли е сюжетът от оня клип, в който вълкът и овцата се возят в една лодка и всички са добре и щастливи.